PREDLOG

Na osnovu člana 6, člana 18 i člana 54 Zakona o državnoj imovini („Sl.list Crne Gore“ br. 21/09 i 40/11) i člana 18 stav 1 i 2 i člana 39, 9/20 Statuta Opštine Tivat („Sl.list Crne Gore-opštinski propisi“ br.24/18) na sjednici Skupštine opštine Tivat održanoj dana \_\_\_\_\_\_donijeta je

O D L U K A

o davanju saglasnosti za odustajanje od prava na izjavljivanje žalbe

na presudu Osnovnog suda u Kotoru posl.br.P.1259/20/16 od 19.12.2020.godine

Član 1.

Daje se saglasnost za odustajanje od prava na izjavljivanje žalbe na presudu Osnovnog suda u Kotoru posl.br.P.1259/20/16 od 19.12.2020.godine, u pravnoj stvari koja se vodi po tužbi tužilje Brinić Danice, radi isplate naknade za različite djelove čestica zemlje 850/1, 830/1, 830/2, 831, 857/1, 857/2, 860, 878, 818/2, 818/1 i 1603 sve Ko Đuraševići na kojima je tužilja suvlasnik u različitim suvlasničkim djelovima a koje ulaze u sastav kat.parcela 1750/9, 1757/2, 1750/13, 1757/1, 1985/1, 1973/68, 2001/1, 2001/2, 1973/1 i 1973/49 sve KO Đuraševići, a koje nepokretnosti u naravi predstavljaju lokaciju na kojoj je izgrađeno postrojenje za prečišćavanje otpadnih voda, pristupni put i zemljište za koje je u postupku utvrđeno da je ekonomski neisplativo.

Član 2

Ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

Broj:

Tivat,

SKUPŠTINA OPŠTINE TIVAT

Predsjednik

Andrija Petković, s.r.

O b r a z l o ž e nj e

Pravni osnov za donošenje ove Odluke nalazi se u odredbama Zakona o državnoj imovini, koje određuju da imovinska prava i ovlašćenja u pogledu državne imovine vrši organ jedinice lokalne samouprave određen zakonom i statutom opštine, da opština, između ostalog, raspolaže novčanim sredstvima stečenim po osnovu javnih prihoda, te da kada se radi o imovinskim sporovima od naročitog značaja za lokalnu samoupravu ili o sporovima povodom stvari i drugih dobara čija je tržišna vrijednost iznad 30.000,oo €, a treba se odreći tužbenog zahtjeva, priznati zahtjev protivne strane, zaključiti poravnanje ili odustati od pravnog lijeka o tome treba obavijestiti nadležni organ jedinice lokalne samouprave i postupiti u skladu sa njegovim stavom. Takođe, i odredbe Statuta Opštine Tivat koje definišu opštinsku imovinu, propisuju da Skupština raspolaže opštinskom imovinom i da u vršenju poslova iz svog djelokruga donosi, između ostalih akata, i odluke.

Razlog donošenja odluke je slijedeći:

Presudom Osnovnog suda u Kotoru Posl.br.P.1259/20/16 od 19.12.2020.godine, obavezana je Opština Tivat da na ime faktičke eksproprijacije zemljišta u KO Đuraševići na lokaciji na kojoj je izgrađeno PPOV, pristupni put za PPOV, kao i za zemljište koje predstavlja tzv.preostali dio za koje je u postupku utvrđeno da tužilja nema ekonomski interes, a koje zemljište po starom premjeru odgovara različitim djelovima čestica zemlje 850/1, 830/1, 830/2, 831, 857/1, 857/2, 860, 878, 818/2, 818/1 i 1603 sve Ko Đuraševići koje ulaze u sastav kat.parcela 1750/9, 1757/2, 1750/13, 1757/1, 1985/1, 1973/68, 2001/1, 2001/2, 1973/1 i 1973/49 sve KO Đuraševići,a na kojima je tužilja vlasnik u različitim idealnim djelovima, isplati ukupan iznos od 167.462,90 eura, sa zakonskom zateznom kamatom počev od dana pravosnažnosti presude pa do konačne isplate. Naknada je shodno saglašenom nalazu i mišljenju vještaka građevinske struke utvrđena na iznos od 145 eura/m2 za zemljište eksproprisano za potrebe izgradnje postrojenja za prečišćavanje otpadnih voda i 115 e/m2 za zemljište eksprorpisano za potrebe pristupnog puta do PPOV.

Prvostepenom presudom, takođe je obavezana tužena Opština Tivat da isplati tužiocima troškove postupka u iznosu od 3.850,00 eura, u roku od 15 dana po pravosnažnosti presude, pod prijetnjom prinudnog izvršenja.

U odlukama Višeg suda u Podgorici, kao i Višeg suda u Bijelom Polju, kao drugostepenih organa, u drugim sudskim predmetima povodom naknade za faktičku ekproprijaciju nepokretnosti na istom lokalitetu, na kojima se nalazi prečiščivač otpadnih voda, i to odlukama Gž.br.3494/19 od 11.05.2020.g., Gž.br.862/20-15 od 24.04.2020.g., Gž.br.955/20 od 06.11.2020.g. i Gž.br.1374/20 od 02.12.2020.g. (posl.br.P.707/15 Počanić Ilija i dr., posl.br.P.290/15 Meštrović Ivo i dr., posl.br.P.1744/18/16 Đurišić Niko i dr., i posl.br.P.1375/19/15 Gogić Marija i dr.) odbijene su žalbe i potvrđeni navodi tužilačke strane o pasivnoj legitimaciji ovdje tužene opšine Tivat kao i obaveza Opštine Tivat da izvrši nadoknadu tužiocima.

Tužilja je, posredstvom svog punomoćnika, upoznata sa namjerom tužene da odustane od prava na izjavljivanje žalbe na prvostepenu odluku Osnovnog suda u Kotoru posl.br.P.1259/20/16 od 19.12.2020.g., odnosno o namjeri tužene da pristupi realizaciji svoje obaveze, kod činjenice da je riječ o visokom iznosu naknade, kao i o tome da Opština planira da sredstva za isplatu naknade u ovom i u drugim aktuelnim predmetima koja se tiču istog lokaliteta, obezbijedi iz kreditnih linija koje se planiraju realizovati krajem januara mjeseca 2021. godine.

Sa druge strane, osnovanost predloga za odustajanje od ovog pravnog lijeka jeste što je tužilja iskazala i spremnost da se kompletan iznos njihovog potraživanja isplati u roku ne dužem od 12 (dvanaest) mjeseci od dobijanja kredita, kao i zbog toga što se tužilja odrekla prava na potraživanje zakonske zatezne kamate nakon pravosnažnosti presude. Tužilja je ostala pri potraživanju naknade za dosuđene sudske troškove, sa razloga što je inicijalno tužilju zastupala punomoćnica Andrijana Boreta, advokatica iz Budve, koja je u međuvremenu preminula pa kako tužioci imaju obavezu prema njenoj porodici, u tom dijelu se nisu mogli odreći naknade.

Sporno zemljište faktički je eksproprisano izgradnjom PPOV, prema tome isto je privedeno namjeni, a u pitanju je javno dobro, pa nije moguće izvršiti povraćaj u pređašnje stanje istog, shodno tome tužilja ima pravo na naknadu u skladu sa odredbama Zakona o eksproprijaciji, koje pravo je apsolutno i isto ne zastarijeva.

Podsjećanja radi, predmetno zemljište je u postupku izlaganja novog katastarskog premjera bilo uknjiženo kao vlasništvo Crne Gore. Vlada Crne Gore je isto prenijela Opštini Tivat, a za potrebe izgradnje PPOV uz uslov da opština preuzme rješavanje svih imovinsko pravnih sporova koji nastanu u vezi istog.

Takođe, u decembru 2018. godine je bio pripremljen predlog odluke za davanje saglasnosti za zaključenje sudskog poravnanja u ovoj pravnoj po tada postignutom dogovoru sa tužiljom cijena je bila 92,00 eura/m2 u okviru lokacije za postrojenje i pristupni put a za zemljište u okviru saobraćajnice 60 e/m2 (ukupan iznos potraživanja je tada iznosio 103.271,96 eura), i bez potraživanja zakonske zatezne kamate i troškova sudskih postupka. Navedeni prijedlog skinut je sa dnevnog reda i postupak pred prvostepenim sudom je nastavljen sa novim vještačenjima, što je imalo za posljedicu znatno veći iznos osnovnog potraživanja tužilje kao i sudskih troškova.

Kako se radi o iznosu većem od 30.000,00 eura, a Zakonom o državnoj imovini je propisano da je za odustajanje od pravnog lijeka potrebno obavjestiti nadležni organ lokalne samouprave, to se predlaže usvajanje predožene Odluke. Usvajanjem ove Odluke stvaraju se uslovi za ispunjenje obaveze po presudama, na način koji je najprihvatljiviji sa finansijskog aspekta za Opštinu Tivat, a kod činjenice da je potraživanje nesporno utvrđeno.

Obrađivač Predlagač

Direkcija za imovinsko-pravne poslove Predsjednik Opštine

Sekretarijat za finansije